นักกม. เตือนใช้สิทธิ์ค้าน ประเมินภาษีที่ดินฯ ใน 30 วัน ก่อนถึงกำหนดจ่าย งวดแรก 31 ส.ค.
นักกฎหมาย เตือนตรวจสอบหนังสือแจ้งข้อมูลภาษีที่ดินฯ ชี้หากไม่เห็นด้วย ให้เร่งใช้สิทธิ์ยื่นคัดค้าน ภายใน 30 วัน ก่อนถึงกำหนดจ่ายงวดแรก 31 ส.ค.นี้
นักกฎหมาย เตือนตรวจสอบหนังสือแจ้งข้อมูลภาษีที่ดินฯ ชี้หากไม่เห็นด้วย ให้เร่งใช้สิทธิ์ยื่นคัดค้าน ภายใน 30 วัน ก่อนถึงกำหนดจ่ายงวดแรก 31 ส.ค.นี้
25 ส.ค. 2563

ศาสตราจารย์พิเศษ พิภพ วีระพงษ์ Partner บริษัท ลอว์อัลลายแอนซ์ จำกัด เตือนผู้เสียภาษีใช้สิทธิยื่นคัดค้านการประเมินภาษีที่ดินและสิ่งปลูกสร้างภายใน 30 วันหากไม่เห็นด้วยในประเด็นใด โดยเฉพาะลักษณะการทำประโยชน์จากที่ดินและสิ่งปลูกสร้างนั้น ก่อนถึงกำหนดชำระภาษีครั้งแรกภายในวันที่ 31 ส.ค.นี้ หากไม่เช่นนั้นจะเสียสิทธิในการฟ้องร้องโต้แย้งการประเมินได้
ทั้งนี้ ในช่วงเดือน ก.ค.-ส.ค.63 นี้ หลายคนได้รับหนังสือแจ้งการประเมินภาษีที่ดินและสิ่งปลูกสร้าง (ภดส. 6) และแบบแสดงรายการคำนวณภาษีที่ดินและสิ่งปลูกสร้าง (ภดส.7 หรือ ภดส.8)  ซึ่งหน่วยงานจัดเก็บภาษีที่ดิน ได้แก่ สำนักงานเขต และ เทศบาล จัดส่งตามที่อยู่ในทะเบียนบ้าน และแจ้งว่าหากเห็นด้วยกับการประเมินฯ ให้ชำระภาษีภายในวันที่ 31 ส.ค.63  แต่หากไม่เห็นด้วยกับการประเมิน ต้องใช้สิทธิคัดค้านการประเมินภายใน 30 วัน นับแต่วันที่ได้รับหนังสือ ภดส. 6 ดังกล่าว
สำหรับปีหน้า และทุกๆ ปีต่อไป หากไม่มีประกาศขยายระยะเวลาการจัดเก็บภาษีที่ดินและสิ่งปลูกสร้าง ก็จะได้รับ ภดส.6 และ ภดส.7 หรือ ภดส. 8 ระหว่างเดือน ก.พ.-มี.ค. และต้องชำระภาษีภายในวันที่ 30 เม.ย. หากไม่เห็นด้วยกับการประเมินฯ ต้องใช้สิทธิคัดค้านการประเมินภายใน 30 วัน นับแต่วันที่ได้รับหนังสือ ภดส. 6 เช่นเดียวกันกับปีนี้
โดยผลของการไม่คัดค้านการประเมินภายในกำหนดเวลา จะถือว่าเป็นการยอมรับการประเมินของเจ้าพนักงานฯ  ส่งผลให้ไม่สามารถฟ้องร้องโต้แย้งการประเมินภาษีฯ ไปยังศาลภาษีอากรได้อีกต่อไป ดังนั้น ควรจะให้เวลากับการอ่านเอกสารทั้งหมดและคัดค้านการประเมินฯ ภายในกำหนดเวลาเพื่อไม่เสียสิทธิทางศาล
เมื่อได้รับ ภดส. 6 และ ภดส. 7 หรือ ภดส. 8 ซึ่งจะส่งมาพร้อมกัน จะต้องตรวจสอบดูว่าที่ดินและสิ่งปลูกสร้างตามที่เจ้าพนักงานประเมินได้แสดงไว้นั้นถูกต้องตรงกันกับทรัพย์สินที่ท่านเป็นเจ้าของหรือครอบครองไว้หรือไม่ โดยเฉพาะอย่างยิ่งการระบุ “ลักษณะการทำประโยชน์” ว่าถูกต้องตรงกับการใช้สอยทรัพย์สินของท่านหรือไม่ เพราะจะส่งผลกระทบถึงจำนวนภาษีที่จะต้องเสียมากหรือน้อย แม้ปีนี้จะลดให้ 90% แต่ปีหน้าอาจต้องเสียเต็มที่
เมื่อตรวจสอบแล้ว พบว่าการประเมินของเจ้าพนักงานฯ ตามแบบ ภดส. ไม่ถูกต้อง ผู้มีหน้าที่เสียภาษีสามารถยื่นคัดค้านการประเมินได้ง่าย ๆ  โดยจะนำหนังสือแจ้งการประเมินไปติดต่อหน่วยงานจัดเก็บภาษีที่ออกแบบแจ้งประเมิน และแสดงความจำนงขอคัดค้านการประเมิน โดยเจ้าหน้าที่จะให้กรอกคำร้องคัดค้านการประเมินหรือเรียกเก็บภาษีที่ดินฯ (ภดส.10) พร้อมแนบหลักฐานที่เกี่ยวข้อง
หรือจะใช้วิธีการยื่นคำคัดค้านออนไลน์ (เฉพาะในเขตกรุงเทพฯ) ดังนี้ ขั้นตอนที่ 1 สแกนคิวอาร์โค้ดที่ปรากฏอยู่ในหน้าแรกของแบบที่จัดส่งระบุว่า “ใบคำร้องคัดค้านหนังสือแจ้งการประเมิน ภดส. 6,7,8 (แบบ ภดส.10)”  แล้วกดไปหาลิงก์ตามที่สแกนได้ หรือจะเข้าเว็บไซท์ https://online.tks.co.th/bangkok-oppose-taxation/5001 ถึง /5044 (โดยตัวเลข 4 หลักท้ายตั้งแต่ 5001-5044 ขึ้นอยู่กับเขตที่ตั้งของที่ดินฯ ซึ่งจะต่างกันในแต่ละคิวอาร์โค้ด จึงแนะนำให้สแกนคิวอาร์โค้ดจะดีที่สุด
ขั้นตอนที่ 2 เมื่อเข้าหน้าเว็ปไซต์แล้วจะปรากฏหน้าเข้าสู่ระบบคำร้องคัดค้านการประเมินภาษีหรือเรียกเก็บภาษีที่ดินและสิ่งปลูกสร้าง (ภดส.10)
ขั้นตอนที่ 3  ให้กรอกเลขที่หนังสือแจ้งการประเมิน (ตามที่แต่ละท่านได้รับ)  และรหัสผ่าน (คือเลขท้าย 4 ตัวในบาร์โค้ดที่ให้ชำระเงินในหนังสือของแต่ละท่าน)
ขั้นตอนที่ 4 เมื่อเข้าสู่ระบบเรียบร้อย จะปรากฏหน้าแบบคำร้องคัดค้านการประเมินฯ (ภดส. 10)  แสดงชื่อผู้เสียภาษี, ปีภาษีที่แจ้งประเมิน, หนังสือแจ้งประเมินเลขที่, วันที่ออกหนังสือแจ้งประเมิน  ให้กรอกวันที่ที่ได้รับหนังสือแจ้งประเมินตามจริง (ซึ่งจะต้องไม่เกิน 30 วันนับจนถึงวันที่คัดค้าน) และเหตุผลในการคัดค้าน เช่น  ลักษณะการทำประโยชน์ไม่ถูกต้อง  พื้นที่ที่ดินหรือสิ่งปลูกสร้างไม่ถูกต้อง ราคาที่ใช้ประเมินไม่ถูกต้อง  ที่ดินฯ ไม่ใช่ของท่าน  ท่านเป็นเจ้าของบ้านและที่ดินซึ่งปรากฏชื่ออยู่ในทะเบียนบ้าน เป็นต้น
ขั้นตอนที่ 5 ในข้อ 2  ของแบบ ภดส. 10 จะให้แนบเอกสารหลักฐาน เช่น บัตรประจำตัวประชาชน สำเนาทะบียนบ้าน  โฉนดที่ดิน แบบขออนุญาตปลูกสร้างอาคาร สำเนาใบแสดงสิทธิ์อาคารชุด สำเนาคำพิพากษาของศาลที่เกี่ยวข้องกับที่ดินฯ  หรือเอกสารอื่นๆ ที่เกี่ยวข้อง เป็นต้น
ขั้นตอนสุดท้าย เมื่อกรอกข้อมูลและแนบไฟล์เอกสารหลักฐานแล้วให้กดส่งข้อมูล เป็นอันเสร็จสิ้นในการยื่นคำร้องคัดค้านการประเมินภาษีที่ดินฯ